iraklixyz/georgian-wikipedia-cleaned huggingface dataset:
კატო-პირგოსი

კატო პირგოსი — სოფელი კვიპროსში. იგი წარმოადგენს მორფუს ყურეში მდებარე ერთადერთ ბერძნულ-კვიპროსულ სოფელს, რომელსაც კვიპროსის რესპუბლიკა აკონტროლებს. თავისი გეოგრაფიული მდებარეობის გამო — გარშემორტყმულია ტროოდოსის მთებით, თურქეთის მიერ კონტროლირებადი კოკინას ექსკლავითა და „მწვანე ხაზით“ (გაეროს ბუფერული ზონა). სოფელი საკმაოდ იზოლირებულია, მასთან მიღწევა რთულია და მნახველთა დიდ ნაკადს, ძირითადად, მხოლოდ აგვისტოში, საზაფხულო არდადეგების პერიოდში იზიდავს.

კატო-პირგოსიდან დედაქალაქ ნიქოზიაში მგზავრობის გასამარტივებლად, 2010 წლის 18 ოქტომბერს სოფლის მახლობლად გაიხსნა „მწვანე ხაზის“ გამშვები პუნქტი.

ღირსშესანიშნაობები
პანაგია გალოქტისტის ეკლესია
კატო-ზოდეია

კატო-ზოდეია — სოფელი კუნძულ კვიპროსზე, მორფუდან აღმოსავლეთით. იგი დე ფაქტო ჩრდილოეთი კვიპროსის კონტროლის ქვეშ იმყოფება.

მწვანე ხაზის გამშვები პუნქტი
კატო-ზოდეიაში მდებარეობს კვიპროსის რესპუბლიკასა და ჩრდილოეთ კვიპროსს შორის არსებული მწვანე ხაზის ექვსი გამშვები პუნქტიდან ერთ-ერთი. საზღვრის იმ მხარეს, რომელსაც კვიპროსის რესპუბლიკა აკონტროლებს, მდებარეობს ქალაქი ასტრომერიტისი. ეს გამშვები პუნქტი განკუთვნილია მხოლოდ ავტოტრანსპორტისთვის და იგი 2005 წლის 31 აგვისტოს გაიხსნა.
ქეთევან გოგილაშვილი

ქეთევან გოგილაშვილი (დ. 12 ივნისი, 1963) — ქართველი ექიმი-სტომატოლოგი, მედიცინის მეცნიერებათა დოქტორი (2002), პროფესორი. საქართველოს სტომატოლოგთა ასოციაციის პრეზიდენტი

ბიოგრაფია
ქეთევან გოგილაშვილი დაიბადა 1963 წლის 12 ივნისს. 1986 წელს დაამთავრა თბილისის სახელმწიფო სამედიცინო ინსტიტუტის (ამჟამად უნივერსიტეტის) სტომატოლოგიური ფაკულტეტი. 1986-1987 წლებში გაიარა ინტერნატურა რესპუბლიკურ სტომატოლოგიურ პოლიკლინიკაში.

2002 წელს მიენიჭა მედიცინის მეცნიერებათა დოქტორის ხარისხი.

ქეთევან გოგილაშვილი 100-ზე მეტი სამეცნიერო ნაშრომისა და 10-ზე მეტი სახელმძღვანელოს ავტორია სტუდენტების, რეზიდენტებისა და ექიმებისთვის თერაპიული სტომატოლოგიის, ენდოდონტიისა და პაროდონტოლოგიის მიმართულებით.
კატიდატა

კატიდატა — სოფელი კვიპროსში, ნიქოზიის რაიონში. იგი დედაქალაქ ნიქოზიიდან 56 კილომეტრში, ხოლო სოფელ ლინუდან ჩრდილოეთით, 2 კილომეტრში მდებარეობს.

ისტორია
არქეოლოგ მენელაოს მარკიდესის მიერ კატიდატასა და მის შემოგარენში ჩატარებული გათხრების შედეგად 100 უძველესი სამარხი და ბრინჯაოს ხანის მრავალი ამფორა აღმოჩნდა.

გარდა ამისა, ტროოდოსის არქეოლოგიურმა და გარემოსდაცვითმა კვლევითმა პროექტმა , რომელიც ნეოლითის ხანიდან თანამედროვეობამდე ადამიანსა და გარემოს შორის ურთიერთკავშირს შეისწავლის, სულ 159 კვადრატული კილომეტრის ფართობი მოიცვა, რომელშიც სოფელი კატიდატაც შევიდა.

2002 წელს, ამავე პროექტის ფარგლებში, სოფლის ერთ-ერთ ტერიტორიაზე, ჩატარებულმა კვლევამ გამოავლინა წითლად ნაპრიალები კერამიკა, ძვლების ფრაგმენტები (სავარაუდოდ, ადამიანის) და გვიანი ბრინჯაოს ხანის კერამიკის დიდი ნამსხვრევები. მკვლევრები დარწმუნებულნი არიან, რომ ეს ყველაფერი აქაური სამარხებიდან არის მომდინარე.

არქეოლოგებმა მეორე ტერიტორიაზეც, პანო ლიმნაში, მიაკვლიეს არქაული ხანის სალოცავსა და გვიანრომაული პერიოდის საკმაოდ დიდ დასახლებას.[2] აღმოჩენების მიხედვით, ამ ადგილას ადამიანის ცხოვრების კვალი იმაზე ბევრად ხანგრძლივ პერიოდს მოიცავს, ვიდრე ნავარაუდები იყო. აქ აღმოჩნდა როგორც რკინის ხანის მრავალფეროვანი მასალა, ისე ელინისტური და ადრერომაული ხანის ნივთები. გათხრებისას ასევე აღმოაჩინეს ფიგურები და ტერაკოტის სკულპტურები. მეტიც, თავად სოფლის სახელწოდება სიტყვა-სიტყვით „ქვემო“ (ბერძნულად: ) და „წყალს / წყლებს“ (ბერძნულად: ) ნიშნავს. კატიდატა ასევე მდებარეობს კვიპროსში ერთადერთი მოქმედი მაღაროს გვერდით, სადაც სპილენძის კათოდებს აწარმოებენ. მას პალიოვრისი (ბერძნულად: ) ჰქვია.

კულტურა
სოფლის ცენტრში მდებარეობს სამთო-მოპოვებითი მემკვიდრეობის მუზეუმი. იგი ორი ოთახისგან შედგება: ერთი მათგანი მაღაროს სტილშია მოწყობილი და სამთო საქმისთვის დამახასიათებელ სხვადასხვა ნივთს ინახავს, ხოლო მეორეში ახლომდებარე მაღაროდან მოპოვებული მინერალებია გამოფენილი. სოფელში ასევე არის სათემო პარკი, საიდანაც ულამაზესი ხედი იშლება.

აქ ყოველწლიურად იმართება მუსიკალური ფესტივალი „ “, რომლის ორგანიზატორიც არაკომერციული კულტურული ასოციაცია „ “-ია. ფესტივალზე განსაკუთრებული აქცენტი ჩასაბერ ინსტრუმენტებზე კეთდება.

რელიგია
ადგილობრივი მოსახლეობა, ძირითადად, ბერძენი მართლმადიდებელია. სოფლის მთავარი ტაძარი წმინდა იოანე ღვთისმეტყველის სახელობისაა და იგი 1878 წელს არის აშენებული. სოფელში ასევე დგას შედარებით პატარა ეკლესია, წმინდა პარასკევას სახელობისა, ხოლო მის შემოგარენში, მეზობელ სკურიოტისაში, მდებარეობს პანაღია სკურიოტისას მონასტერი.

განათლება
წარსულში კატიდატაში მოქმედებდა დაწყებითი სკოლა, თუმცა ის უკვე წლებია, რაც დაიკეტა. ამჟამად ბავშვებს საბავშვო ბაღში, გიმნაზიასა (ბერძნულად: ) და ლიცეუმში სიარული მეზობელ სოფელ ევრიხუში შეუძლიათ.
გაეროს უშიშროების საბჭოს რეზოლუცია 1599

გაეროს უშიშროების საბჭოს რეზოლუცია 1599 მიღებულია 2005 წლის 28 აპრილს. აღმოსავლეთ ტიმორის შესახებ წინა დადგენილებების, განსაკუთრებით კი 1543 (2004) და 1573 (2004) რეზოლუციების ხელახლა დადასტურების შემდეგ, საბჭომ დააფუძნა გაეროს ოფისი აღმოსავლეთ ტიმორში , როგორც სპეციალური პოლიტიკური მისია ერთი წლის ვადით (2006 წლის 20 მაისამდე), რომელიც ჩაენაცვლა აღმოსავლეთ ტიმორში გაეროს მხარდამჭერ მისიას .

რეზოლუციამ -ს მიანიჭა მშვიდობის მშენებლობის და არა მშვიდობის შენარჩუნების მანდატი.

რეზოლუცია
დაკვირვებები
რეზოლუციის პრეამბულაში საბჭომ შეაქო აღმოსავლეთ ტიმორის მოსახლეობა და მთავრობა ქვეყანაში მიღწეული მშვიდობისა და სტაბილურობისთვის. გაეროს მხარდამჭერ მისიას ასევე მადლობა გადაუხადეს ქვეყანაში გაწეული მუშაობისთვის. საბჭომ გაითვალისწინა გენერალური მდივნის, კოფი ანანის რეკომენდაცია იმის შესახებ, რომ გაერო უნდა დარჩენილიყო აღმოსავლეთ ტიმორში შემცირებული შემადგენლობით, და აღნიშნა, რომ სახელმწიფო ინსტიტუტები კონსოლიდაციის პროცესში იმყოფებოდნენ.

დადგენილებები
რეზოლუციამ ერთი წლის ვადით დააფუძნა, რათა შესაბამისი ოფიცრების წარგზავნის გზით მხარი დაეჭირა სახელმწიფო ინსტიტუტებისა და პოლიციის განვითარებისთვის, ასევე ტრენინგების ჩატარებისთვის დემოკრატიული მმართველობისა და ადამიანის უფლებების მიმართულებით. -ს სათავეში უნდა ჩასდგომოდა გენერალური მდივნის სპეციალური წარმომადგენელი, ხოლო მისიის მთავარი აქცენტი უნარებისა და ცოდნის გადაცემაზე გაკეთდებოდა, რაც ინსტიტუტების შესაძლებლობების გაძლიერებასა და მომსახურების ხარისხის გაუმჯობესებას უზრუნველყოფდა.

ამავდროულად, საბჭომ მოუწოდა გაეროს სააგენტოებს, დონორებსა და ფინანსურ ინსტიტუტებს, კვლავაც შეეტანათ წვლილი აღმოსავლეთ ტიმორის განვითარებაში და ხაზი გაუსვა პასუხისმგებლობის დაკისრების აუცილებლობას 1999 წელს ჩადენილი ადამიანის უფლებების სერიოზული დარღვევებისთვის.
გაეროს უშიშროების საბჭოს რეზოლუცია 1616

გაეროს უშიშროების საბჭოს რეზოლუცია 1616 მიიღეს 2005 წლის 29 ივლისს. კონგოს დემოკრატიულ რესპუბლიკაში არსებულ ვითარებაზე ყველა წინა დადგენილების, მათ შორის 1493 (2003), 1533 (2004), 1552 (2004), 1565 (2004), 1592 (2005) და 1596 (2005) რეზოლუციების გახსენების შემდეგ, საბჭომ კიდევ ერთი წლით გაახანგრძლივა ქვეყნის წინააღმდეგ დაწესებული სანქციები, ვინაიდან შესაბამისმა მხარეებმა არ შეასრულეს მისი მოთხოვნები.

რეზოლუციები
დაკვირვებები
საბჭომ თავის მიმართვაში პირველ რიგში კიდევ ერთხელ გამოხატა შეშფოთება კონგოს დემოკრატიული რესპუბლიკის აღმოსავლეთ ნაწილში შეიარაღებული ჯგუფების ყოფნისა და ქვეყნის შიგნით თუ მის ფარგლებს გარეთ იარაღის უკანონო ნაკადების მოძრაობის გამო. მან აღიარა კავშირი ბუნებრივი რესურსების უკანონო მოპოვება-ვაჭრობასა და იარაღის კონტრაბანდას შორის, რაც აფრიკის დიდი ტბების რეგიონში კონფლიქტების გამწვავების ერთ-ერთ მთავარ ფაქტორს წარმოადგენს.

დადგენილებები
გაეროს წესდების თავის შესაბამისად მოქმედმა საბჭომ აღნიშნა, რომ კონგოს დემოკრატიულ რესპუბლიკაში შესაბამისმა მხარეებმა ვერ შეასრულეს უშიშროების საბჭოს მოთხოვნები, და ამის გამო სანქციების მოქმედების ვადა 2006 წლის 31 ივლისამდე გაახანგრძლივა; ეს ზომები გადაიხედებოდა იმ შემთხვევაში, თუ მხარეები მოთხოვნებს შეასრულებდნენ.

გენერალურ მდივანს, კოფი ანანს სთხოვეს, 2006 წლის 31 იანვრამდე ხელახლა ჩამოეყალიბებინა ექსპერტთა ჯგუფი, რათა მონიტორინგი გაეწია სანქციების აღსრულებისა და უშიშროების საბჭოს მოთხოვნების დაცვის პროცესისთვის.
სერჟ ავედიკიანი.

სერჟ ავედიკიანი (დ. ) — სომეხ-ფრანგი კინოსა და თეატრის მსახიობი, რეჟისორი, მწერალი და პროდიუსერი, კანის ფესტივალის პრიზის გამარჯვებული.

ადრეული ცხოვრება
ავედიკიანი დაიბადა ერევანში, სომხეთის სსრ-ში. მისი მშობლები საფრანგეთში იყვნენ დაბადებულნი და სომეხთა გენოციდს გადარჩენილი ადამიანების შვილები იყვნენ. 1947 წელს, იოსებ სტალინისა და მორის ტორეზის პროპაგანდის გავლენით, ისინი დაბრუნდნენ სამშობლოში, სადაც ავედიკიანი ერევნის ფრანგულ სკოლაში სწავლობდა. თხუთმეტი წლის ასაკში ოჯახთან ერთად ისევ საფრანგეთში დაბრუნდა. მისი სასცენო დებიუტი კოლეჯში შედგა, თავისი პროფესორის სამოყვარულო თეატრალურ დასში.

პროფესიული საქმიანობა
საფრანგეთის ქალაქ მედონში დრამატული ხელოვნების კონსერვატორიაში სწავლის შემდეგ, 1971 წელს პარიზში გადავიდა, სადაც პარიზის კონსერვატორიის სტუდენტებთან მუშაობდა. 1976 წელს დააარსა თეატრალური კომპანია და დადგა რამდენიმე სპექტაკლი. ამავე დროს აგრძელებდა კარიერას თეატრის, კინოსა და ტელევიზიის მსახიობად. 1988 წელს შექმნა საკუთარი საპროდიუსერო კომპანია, თუმცა ფილმების რეჟისორობასაც აგრძელებდა.
დანიის ჩემპიონატი ჭადრაკში 1996

დანიის ჩემპიონატი ჭადრაკში 1996 წელს ქალაქ რანერსში ჩატარდა.

პირველი ადგილისთვის გამართულ დამატებით მატჩში პეტერ ნილსენმა ანგარიშით 3½:2½ გაიმარჯვა. კლასიკური დროის კონტროლით გამართული პირველი ოთხი პარტიის შემდეგ ანგარიში თანაბარი იყო — 2:2 (+2 −2), ხოლო მომდევნო ორ პარტიაში, რომელიც შემცირებული დროის კონტროლით (30 წუთი პარტიაზე) ჩატარდა, პეტერმა პირველი პარტია მოიგო, მეორე კი ყაიმით დაასრულა. ამ გამარჯვებით იგი პირველად გახდა დანიის ჩემპიონი.

ცხრილი
დანიის ჩემპიონატი ჭადრაკში 1997

დანიის ჩემპიონატი ჭადრაკში 1997 წელს ქალაქ ესბიერგში 22-დან 30 მარტამდე ჩატარდა.

ტურნირი ლარს ბო ჰანსენის დაჯერებული გამარჯვებით დასრულდა. ეს იყო მისი მეორე გამარჯვება დანიის ჩემპიონატზე. მან ქულანახევრით გაუსწრო მეორე ადგილზე გასულ ბენტ ლარსენს, კურტ ჰანსენსა და პეტერ ჰეინე ნილსენს.

სატურნირო ცხრილი
შარლ შევიე

შარლ შევიე, სიურ დე შანმელე ( - ) -
 საუკუნის ფრანგი მსახიობი და დრამატურგი.

ბიოგრაფია
შანმელემ თეატრალური დებიუტი 1665 წელს პროვინციის ერთ-ერთ დასში შეასრულა და 1666 წლის 9 იანვარს რუანში ცოლად შეირთო მარი დემარი. შემდეგ თამაშობდა „მარეს თეატრში“ და „ბურგუნიის ოტელში“, მოგვიანებით კი გახდა „კომედი-ფრანსეზის“ ერთ-ერთი პირველი წევრი.

მისი გარდაცვალების შემდეგ, როცა ტავერნიდან გამოდიოდა, სენ-სულპისის მღვდელმა უარი თქვა დაკრძალვის რელიგიური ცერემონიის ჩატარებაზე, ამიტომ შანმელე საკუთარ სახლში, აზნიერში მდებარე ბაღში დაკრძალეს.

შანმელემ ასევე დაწერა ათზე ნაკლები თეატრალური პიესა, მათ შორის რამდენიმე — ჟან დე ლაფონტენთან თანამშრომლობით.
დანიის ჩემპიონატი ჭადრაკში 2001

დანიის ჩემპიონატი ჭადრაკში 2001 წელს ქალაქ ნიუბორგში 7-დან 16 აპრილამდე ჩატარდა.

ტურნირი პეტერ ჰეინე ნილსენის დაჯერებული გამარჯვებით დასრულდა. ეს იყო მისი მესამე გამარჯვება დანიის ჩემპიონატზე. მან მთელი დისტანცია დაუმარცხებლად გაიარა და ნახევარი ქულით გაუსწრო მეორე ადგილზე გასულ ლარს შანდორფს.

სატურნირო ცხრილი
დანიის ჩემპიონატი ჭადრაკში 2002

დანიის ჩემპიონატი ჭადრაკში 2002 წელს ქალაქ გრევეში ჩატარდა.

ტურნირი სუნე ბერგ ჰანსენის დაჯერებული გამარჯვებით დასრულდა. მან მთელი ტურნირი დაუმარცხებლად გაიარა და პირველად გახდა ქვეყნის ჩემპიონი. მას ნახევარი ქულით ჩამორჩნენ მეორე ადგილზე გასული იენს ოვე ფრის-ნილსენი და ერლინგ მორტენსენი.

სატურნირო ცხრილი
კოელოფიზოიდები

კოელოფიზოიდები—თეროპოდისებრი დინოზავრების გადაშენებული კლადი, რომელიც გვიანდელ ტრიასულ და ადრეულ იურულ პერიოდებში იყო გავრცელებული. ისინი გეოგრაფიულად ფართოდ იყვნენ გავრცელებული და, სავარაუდოდ, ყველა კონტინენტზე ბინადრობდნენ.
კოელოფიზოიდების ყველა სახეობა წვრილი, მტაცებელი იყო. ზოგიერთ სახეობას ნაზი თავის ქალას ქედები ჰქონდა.
მათი ზომები დაახლოებით 1-დან 6 მეტრამდე მერყეობდა. უცნობია, როგორი გარეგანი საფარი ჰქონდათ კოელოფიზოიდებს. სხვადასხვა მხატვარმა ისინი ქერცლიანებად ან ბუმბულიანებად დახატა. ზოგიერთი სახეობა შესაძლოა ხროვებად ცხოვრობდა, რაც იმ ადგილებიდან დაასკვნეს, სადაც ერთად მრავალი ინდივიდის ნეშთი იპოვეს. კოელოფიზოიდების სახეობებია კოლეოფტერისი, პროკომპსოგნათუსი და ლილიენსტერნუსი.დინოზავრების უმეტესობა, რომლებიც ადრე საეჭვო ტაქსონ პროდოკესაურიდებს მიეკუთვნებოდნენ, ახლა კოელოფიზოიდებად კლასიფიცირდება. კოელოფიზოიდების მრავალი წევრი ხასიათდება გრძელი, წვრილი თავის ქალებით და მსუბუქი ჩონჩხებით, რომლებიც სიჩქარისთვისაა აგებული. ერთი წევრის გვარს, , დინოზავრში ყველაზე ადრეული, ჩვენთვის ცნობილი, ფურკულა აქვს.
დანიის ჩემპიონატი ჭადრაკში 2006

დანიის ჩემპიონატი ჭადრაკში 2006 წელს ქალაქ ოლბორგში 8-დან 17 აპრილამდე ჩატარდა.

ტურნირი სუნე ბერგ ჰანსენის დაჯერებული გამარჯვებით დასრულდა. მან მთელი ტურნირი დაუმარცხებლად გაიარა და მესამედ გახდა ქვეყნის ჩემპიონი. მას ნახევარი ქულით ჩამორჩნენ მეორე-მესამე ადგილებზე გასული იაკობ ოგორი და ნიკოლაი პედერსენი.

სატურნირო ცხრილი
დანიის ჩემპიონატი ჭადრაკში 2010

დანიის ჩემპიონატი ჭადრაკში 2010 წელს ქალაქ ჰილერიოდში 27 მარტიდან 5 აპრილამდე ჩატარდა.

ტურნირი ალან სტიგ რასმუსენის დაჯერებული გამარჯვებით დასრულდა. მან მთელი ტურნირი დაუმარცხებლად გაიარა და პირველად გახდა ქვეყნის ჩემპიონი. მას ნახევარი ქულით ჩამორჩა მეორე ადგილზე გასული სუნე ბერგ ჰანსენი.

სატურნირო ცხრილი
დანიის ჩემპიონატი ჭადრაკში 2015

დანიის ჩემპიონატი ჭადრაკში ქალაქ სვენბორგში 2015 წლის 28 მარტიდან 5 აპრილამდე ჩატარდა.

ტურნირი სუნე ბერგ ჰანსენის დაჯერებული გამარჯვებით დასრულდა. მან მთელი ტურნირი დაუმარცხებლად გაიარა და მეშვიდედ გახდა ქვეყნის ჩემპიონი. მეორე ადგილზე გასული კურტ ჰანსენი მას სულ რაღაც ნახევარი ქულით ჩამორჩა.

სატურნირო ცხრილი
დანიის ჩემპიონატი ჭადრაკში 2016

დანიის ჩემპიონატი ჭადრაკში ქალაქ სვენბორგში 2016 წლის 19 მარტიდან 28 მარტამდე ჩატარდა.

ფინიშზე ორმა მონაწილემ თანაბარი რაოდენობის ქულები დააგროვა, რის გამოც პირველი ადგილისთვის მათ შორის ტაი-ბრეიკი გაიმართა. სუნე ბერგ ჰანსენთან მეორე პარტიის მოგებით, მადს ანდერსენი პირველად გახდა დანიის ჩემპიონი.

სატურნირო ცხრილი
მატჩი პირველი ადგილისთვის
ჩატარების თარიღი: 28 მარტი.
დროის კონტროლი: 20 წუთი, ყოველ სვლაზე 10 წამის დამატებით (პირველივე სვლიდან).
დანიის ჩემპიონატი ჭადრაკში 2018

დანიის ჩემპიონატი ჭადრაკში ქალაქ სვენბორგში 2018 წლის 24 მარტიდან 2 აპრილამდე ჩატარდა.

ტურნირი ბიორნ მელერ ოქსნერის დაჯერებული გამარჯვებით დასრულდა. მან მთელი დისტანცია დაუმარცხებლად გაიარა, მხოლოდ ორი პარტია დაასრულა ყაიმით და ორი ქულით გაუსწრო მეორე-მესამე ადგილებზე გასულ იესპერ ტიუბოსა და იონას ბიერეს.

სატურნირო ცხრილი
უკრაინის სსრ-ის ჩემპიონატი ჭადრაკში 1925

უკრაინის (უკრაინის სსრ) მეორე ჩემპიონატი ჭადრაკში ჩატარდა ხარკოვში 1925 წლის მაის-ივნისში.

ზოგადი ინფორმაცია ტურნირის შესახებ
წრიული სისტემით გამართულ ჩემპიონატში მონაწილეობა მიიღო 10 მოჭადრაკემ. ტურნირმა საკმაოდ ძლიერი შემადგენლობა შეკრიბა, გარდა წინა ჩემპიონატის ვერცხლის პრიზიორ ფიოდორ ბოგატირჩუკისა, რომელმაც საზღვარგარეთ „შესაძლო“ გამგზავრების გამო ასპარეზობაზე უარი თქვა. ამით კარგად ისარგებლა 1924 წლის ტურნირის ბრინჯაოს პრიზიორმა, კიეველმა ნიკოლაი სოროკინმა, რომელმაც 8 შესაძლებლობიდან 6½ ქულა დააგროვა (+5-0=3) და მე-2 საპრიზო ადგილი დაიკავა.

უკრაინის ჩემპიონის ტიტული ზედიზედ მეორედ მოიპოვა ოდესელმა იაკობ ვილნერმა.

ჩატარებული 40 პარტიიდან 27 შედეგიანად, რომელიმე მხარის გამარჯვებით დასრულდა (67,5%).

ტურნირის ცხრილი
რომის პარტიები არ იქნა გათვალისწინებული (ტურნირიდან გამოთიშვის გამო).
გაეროს უშიშროების საბჭოს რეზოლუცია 1618

გაეროს უშიშროების საბჭოს რეზოლუცია 1618 მიიღეს ერთხმად 2005 წლის 4 აგვისტოს, ერაყში არსებული ვითარების შესახებ რეზოლუციების, მათ შორის 1546-ე რეზოლუციის (2004) ხელახლა დადასტურების შემდეგ, საბჭომ დაგმო ერაყში მომხდარი ტერორისტული თავდასხმები და გამოთქვა ტერორიზმთან ბრძოლის მტკიცე გადაწყვეტილება.
რეზოლუცია
დაკვირვებები
უშიშროების საბჭომ მუშაობა ერაყში მიმდინარე პოლიტიკური გარდამავალი პერიოდის განმავლობაში დაიწყო ქვეყნის მოსახლეობისადმი მხარდაჭერის გამოხატვით, მიუხედავად მომხდარი თავდასხმებისა. ხელახლა დაადასტურა რეზოლუციები 1267 (1999), 1373 (2001) და 1566 (2004), გაეროს წესდება და ტერორიზმის საფრთხესთან ბრძოლის აუცილებლობა. საბჭო მიესალმა ერაყის მთავრობის მიერ გადადგმულ ნაბიჯებს ეროვნული დიალოგის წარმართვის მიმართულებით.
ქმედებები
რეზოლუციამ დაგმო ერაყში მომხდარი ტერორისტული თავდასხმები, განსაკუთრებით ბოლო კვირების განმავლობაში განხორციელებული აქტები, ასევე უცხოელი დიპლომატების გატაცებები და მათზე თავდასხმები.საბჭომ სამძიმარი გამოუცხადა მსხვერპლებს, მათ ოჯახებსა და ერაყის მთავრობას.

საბჭომ ხაზგასმით აღნიშნა, რომ ტერორიზმი ვერ მოახდენდა გავლენას ერაყის პოლიტიკურ და ეკონომიკურ გარდამავალ პროცესზე და ყველა სახელმწიფოს მოუწოდა, შეესრულებინათ ტერორიზმთან დაკავშირებული სხვადასხვა რეზოლუციით ნაკისრი ვალდებულებები, მათ შორის თავდასხმების შემსრულებლების, ორგანიზატორებისა და სპონსორების მართლმსაჯულების წინაშე წარდგენის კუთხით. ასევე ეთხოვათ დახმარება გაეწიათ ერაყისთვის უცხოური დიპლომატიური მისიებისა და გაეროს პერსონალის, ისევე როგორც ქვეყანაში მომუშავე სხვა უცხოელი სამოქალაქო პირების უსაფრთხოების უზრუნველყოფაში.
ტუტანხამონის ნიღაბი

ტუტანხამონის ნიღაბი — ოქროს დაკრძალვის ნიღაბი, რომელიც ტუტანხამონს ეკუთვნოდა. იგი ეგვიპტის ახალ სამეფოში ძვ. წ. 1332 წლიდან ძვ. წ. 1323 წლამდე, მეთვრამეტე დინასტიის დროს მეფობდა. 3000 წელზე მეტი ხნის განმავლობაში ტუტანხამონის მუმიასთან ერთად დამარხვის შემდეგ, ნიღაბი 1922 წელს იპოვეს, მას შემდეგ, რაც სამი წლით ადრე ბრიტანელმა არქეოლოგმა ჰოვარდ კარტერმა მეფეთა ველზე ტუტანხამონის საფლავი აღმოაჩინა. ის კაიროს დიდ ეგვიპტის მუზეუმშია გამოფენილი.

ეგვიპტური ღმერთის, ოსირისის, სახით გამოსახული ტუტანხამონის ნიღაბი 54 სანტიმეტრის სიმაღლისაა, 10 კილოგრამზე ან 321,5 ტროას უნციაზე მეტს იწონის და ნახევრადძვირფასი ქვებითაა მორთული. მის მხრებზე ეგვიპტური იეროგლიფებით ამოტვიფრულია „მკვდრების წიგნიდან“ აღებული შელოცვა. 2015 წელს ის აღადგინეს მას შემდეგ, რაც მისი 2,5 კილოგრამიანი (5,5 ფუნტი) ნაწნავი წვერი ჩამოცვივდა და მუზეუმის თანამშრომლებმა ნაჩქარევად ისევ მიაწებეს.

ბრიტანელი ეგვიპტოლოგისა და არქეოლოგის, ნიკოლას რივზის თქმით, ნიღაბი „არა მხოლოდ ტუტანხამონის სამარხის დამახასიათებელი გამოსახულებაა, არამედ შესაძლოა, ის თავად ძველი ეგვიპტის ყველაზე ცნობილი ნივთიც არის“. 2001 წლიდან ზოგიერთი ეგვიპტოლოგი ვარაუდობს, რომ ის თავდაპირველად შესაძლოა ნეფერნეფერუატენისთვის ყოფილიყო განკუთვნილი, ქალი ფარაონისთვის, რომელიც ამარნას პერიოდის ბოლოს მეფობდა.
ევროპული ასტრონომიული საზოგადოება

ევროპული ასტრონომიული საზოგადოება — სამეცნიერო საზოგადოება, რომელიც ხელს უწყობს და ავითარებს ასტრონომიას ევროპაში. როგორც დამოუკიდებელი ორგანო, მას შეუძლია იმოქმედოს ევროპულ დონეზე გადასაჭრელ საკითხებზე ევროპის ასტრონომიული საზოგადოების სახელით. თავის საქმიანობაში თანამშრომლობს შვილობილ ეროვნულ ასტრონომიულ საზოგადოებებთან, ასევე პანევროპულ კვლევით ორგანიზაციებთან და ქსელებთან.

დაარსებული 1990 წელს, ევროპული ასტრონომიული საზოგადოება არის ინდივიდუალური წევრების საზოგადოება. საზოგადოებაში გაწევრიანება შეუძლია ყველა ასტრონომს, მათი კვლევის სფეროს, სამუშაო ან წარმოშობის ქვეყნის მიუხედავად. გარდა ამისა, კორპორაციებს, გამომცემლებს და არაკომერციულ ორგანიზაციებს შეუძლიათ გახდნენ ევროპული ასტრონომიული საზოგადოების ორგანიზაციული წევრები.
გაეროს უშიშროების საბჭოს რეზოლუცია 1875

გაეროს უშიშროების საბჭოს 1875-ე რეზოლუცია ერთხმად იქნა მიღებული 2009 წლის 23 ივნისს.

რეზოლუია
უშიშროების საბჭომ დღეს დილით ექვსი თვით, 2009 წლის 30 დეკემბრამდე,გაახანგრძლივა გაეროს განცალკევების დაკვირვების ძალების მანდატი, რომელიც 1974 წლის შემდეგ ისრაელსა და სირიას შორის ცეცხლის შეწყვეტის შეთანხმების შესრულებას მეთვალყურეობს.
რეზოლუცია 1875-ის (2009) ერთხმად მიღებით, საბჭომ ასევე მოუწოდა მხარეებს 1973 წლის 338-ე რეზოლუციის შესრულებისკენ, რომელიც ითხოვს დაუყოვნებელ მოლაპარაკებებს მხარეებს შორის ახალ აღმოსავლეთში სამართლიანი და ხანგრძლივი მშვიდობის დამყარების მიზნით.
დღევანდელი რეზოლუციის მიღებასთან დაკავშირებით, საბჭოს თავმჯდომარემ, ბაკი ილქინმა (თურქეთი), ასევე წაიკითხა განცხადება, რომელშიც კიდევ ერთხელ აღნიშნა, რომ რეგიონში დაძაბულობა შენარჩუნდება მანამ, სანამ არ იქნება მიღწეული ასეთი სამართლიანი და ხანგრძლივი მშვიდობა (გამოიცემა როგორც დოკუმენტი //2009/18).
თავის ბოლო მოხსენებაში -ის შესახებ (იხ. დოკუმენტი /2009/295), გაეროს გენერალურმა მდივანმა, პან გი-მუნმა, რეკომენდაცია გაუწია ამ ძალების მანდატის გაგრძელებას და აღნიშნა, რომ მიუხედავად იმისა, რომ გოლანის მაღლობებზე სიტუაცია „ზოგადად მშვიდია“, მთლიანობაში რეგიონში დაძაბულობა იგრძნობა. პან გი-მუნი მოუწოდებს მხარეებს, განაახლონ თურქეთის ეგიდით დაწყებული არაპირდაპირი სამშვიდობო მოლაპარაკებები, რომლებიც მიზნად ისახავს ყოვლისმომცველ მშვიდობას — მადრიდის კონფერენციის სამშვიდობო პრინციპების შესაბამისად. მან ასევე ყურადღება გაამახვილა -ის დაფინანსებისთვის გადაუხდელ 17 მილიონ დოლარზე.
გაეროს უშიშროების საბჭოს რეზოლუცია 1876

გაეროს უშიშროების საბჭოს 1514-ე რეზოლუცია ერთხმად იქნა მიღებული 2003 წლის 13 ნოემბერს.

რეზოლუცია
გაეროს უშიშროების საბჭოს 1876-ე რეზოლუცია, ერთხმად იქნა მიღებული დღევანდელ სხდომაზე, რომელიც საბჭომ 31 დეკემბრამდე გააგრძელა გვინეა-ბისაუში გაეროს მშვიდობისმშენებლობის მხარდაჭერის ოფისის მანდატი და სთხოვა გენერალურ მდივანს, მის შემცვლელად გვინეა-ბისაუში გაეროს ინტეგრირებული მშვიდობისმშენებლობის ოფისი ჩამოაყალიბოს, თავდაპირველი 12 თვის ვადით.
საბჭომ ხაზი გაუსვა სრულად ინტეგრირებული ოფისის შექმნის მნიშვნელობას, სადაც ეფექტურად იქნება კოორდინირებული სტრატეგიები და პროგრამები გაეროს სააგენტოებს, ფონდებსა და პროგრამებს შორის, გაეროსა და საერთაშორისო დონორებს შორის, აგრეთვე -ს, დასავლეთ აფრიკის ქვეყნების ეკონომიკურ თანამეგობრობასა და რეგიონში გაეროს სხვა მისიებს შორის.
საბჭომ მოუწოდა გვინეა-ბისაუს პოლიტიკურ ლიდერებს, თავი შეიკავონ სამხედროების პოლიტიკაში ჩართვისგან და სთხოვა მათ, არსებული უთანხმოებების გადასაჭრელად სამართლებრივი და მშვიდობიანი გზები გამოიყენონ. მან ასევე მოუწოდა გვინეა-ბისაუს მთავრობას, ჩაატაროს სარწმუნო და გამჭვირვალე გამოძიება მარტსა და ივნისში მომხდარ პოლიტიკურ მკვლელობებთან დაკავშირებით და პასუხისგებაში მისცეს დამნაშავეები.
23 ივნისს საბჭომ მოისმინა გენერალური მდივნის წარმომადგენლისა და -ის ხელმძღვანელის, ჯოზეფ მუტაბობას მოხსენება გვინეა-ბისაუში არსებული ვითარების შესახებ.
გაეროს უშიშროების საბჭოს რეზოლუცია 1877

გაეროს უშიშროების საბჭოს 1877-ე რეზოლუცია ერთხმად იქნა მიღებული 2009 წლის 7 ივლისს.

რეზოლუცია
გაეროს უშიშროების საბჭოს 1877-ე რეზოლუცია, ერთხმად იქნა მიღებული დღევანდელ სხდომაზე, რომლითაც საბჭომ მოუწოდა ყოფილი იუგოსლავიის საერთაშორისო ტრიბუნალს, მიიღოს ყველა შესაძლო ზომა თავისი მუშაობის ოპერატიულად დასასრულებლად, და 11 მუდმივ მოსამართლეს უფლებამოსილების ვადა 2010 წლის 31 დეკემბრამდე გაუგრძელა, ან უფრო ადრე — იმ საქმეების დასრულებამდე, რომლებიც მათ აქვთ ან ექნებათ დაკისრებული.

საბჭომ შემდგომში დაადგინა, რომ ტრიბუნალის პრეზიდენტის თხოვნით, გაეროს გენერალურ მდივანს შეუძლია დანიშნოს დამატებითი მოსამართლეები მიმდინარე სასამართლო პროცესების დასასრულებლად ან დამატებითი პროცესების საწარმოებლად.

საბჭომ გამოხატა მოლოდინი, რომ მოსამართლეთა უფლებამოსილების ვადის გაგრძელება ხელს შეუწყობს ტრიბუნალის მუშაობის დასრულების სტრატეგიის განხორციელებას, და გადაწყვიტა, 2009 წლის 31 დეკემბრამდე გადახედოს სააპელაციო პალატის წევრი მუდმივი მოსამართლეების უფლებამოსილების ვადის გაგრძელების საკითხს.

ყოფილი იუგოსლავიის საერთაშორისო სისხლის სამართლის ტრიბუნალი , რომელიც 1993 წელს დაარსდა, არის გაეროს სასამართლო ორგანო, რომელიც განიხილავს 1990-იან წლებში ბალკანეთის კონფლიქტების დროს ჩადენილ ომის დანაშაულებს.

4 ივნისს საბჭომ მოისმინა ტრიბუნალის ოფიციალური პირების რამდენიმე მოხსენება, მათ შორის ტრიბუნალის პრეზიდენტის, მოსამართლე პატრიკ რობინსონის, მთავარი პროკურორის, სერჟ ბრამერცისა და ავსტრიელი თომას მაირ-ჰარტინგის, რომელიც ხელმძღვანელობს საბჭოს არაფორმალურ სამუშაო ჯგუფს აღნიშნულ სასამართლოსა და რუანდის საერთაშორისო სისხლის სამართლის ტრიბუნალის საკითხებზე.